**Scoil thrítheangach: Nótaí an Mhúinteora**

|  |  |
| --- | --- |
| Leibhéal | An Teastas Sóisearach – Réasúnta dúshlánach  |
| Spriocanna | Cumas tuisceana, scríbhneoireachta, léitheoireachta agus labhartha na ndaltaí a fhorbairt sa réimse saoil – saol na scoile / gaelscolaíocht |
| Stór focal | An dátheangachas |

|  |
| --- |
| Straitéisí Múinteoireachta Molta |

Tá na ceachtanna bunaithe ar alt mar gheall ar bhunscoil thrítheangach in Arizona, Stáit Aontaithe Mheiriceá. Tá cuid de na habairtí/coincheapa sa téacs deacair ach tá sé scríofa ar bhealach simplí.

Tá na ceachtanna oiriúnach do rang a bhfuil caighdeán ard Gaeilge acu don Teastas Sóisearach, ach is féidir leat féin iad a láimhseáil ar bhealach a oireann don rang atá agat féin.

**Réamhobair 1**

* An aidhm atá leis an sleamhnán seo ná na daltaí a chur ag machnamh ar na tréithe a bhaineann le gaelscoil/scoil Ghaeltachta chomh maith le tréithe eile a bhaineann lena scoil féin.
* Léigh a bhfuil ar an sleamhnán leis na foghlaimeoirí le bheith cinnte go dtuigeann siad a bhfuil le déanamh acu. Is féidir leat iad a chur ag plé na ceiste ina mbeirteanna ar feadh nóiméad nó dhó.
* Iarr ar na daltaí cuid de na rudaí a dúirt siad a rá leat agus d’fhéadfá cúpla rud a deir siad a chur ar an gclár.

**Réamhobair 2**

* Abair leis na daltaí díriú ar chuid (a) ar dtús ar feadh cúpla nóiméad. Pléigh na freagraí a bheidh acu leis an rang iomlán. Muna mbeidh siad ábalta smaoineamh ar aon tír eile cuir cúpla ceann ar fáil dóibh (An Bhreatain Bheag – An Bhreatnais agus an Béarla / Tír na mBascach – An Bhascais agus an Spáinnis / An Albain – Gaeilge na hAlban agus an Béarla).
* Pléigh cuid (b) agus (c) leis an rang iomlán ansin le go mbeidh tuiscint acu ar na coincheapa ‘mórtheanga’ agus ‘mionteanga’.
* Bí cinnte go dtuigeann siad gur mionteanga í an Ghaeilge fiú amháin sa Ghaeltacht.

**Réamhobair 3**

* Tabhair seans do na daltaí machnamh a dhéanamh ar na ceisteanna atá ar an sleamhnán seo agus nuair a phléifidh sibh mar rang iomlán iad bí cinnte go luafaidh sibh grúpaí éagsúla daoine sna Stáit i.e. na bundúchasaigh (*Native Americans*), daoine de bhunadh Mheiriceá Laidineach, inimircigh eile.
* Réamhobair 3 ar lean: Mínigh do na daltaí gur seo ainmneacha de threibheanna bundúchasacha i Meiriceá. Is slí é an sleamhnán seo chun na focail ‘treibh’ agus ‘bundúchasach’ a chur i láthair na ndaltaí.
* Bog ar aghaidh go dtí an chéad sleamhnán eile a mhíníonn do na daltaí cad a bheidh i gceist sa chéad tasc eile.



**Léamh**

* Cuir na daltaí ag obair le chéile ina mbeirteanna chun an t-alt a léamh.
* Ansin léigh an t-alt leis an rang ar fad ar na sleamhnáin ag dul siar ar aon deacracht fuaime nó tuisceana a bheidh acu.



**Léamhthuiscint**

* Iarr ar an rang freagraí na gceisteanna faoin alt a dhéanamh amach iad féin ar dtús agus ansin nuair a bheidh siad críochnaithe iarr orthu na freagraí a phlé ina mbeirteanna.
* Má theastaíonn uait an ghníomhaíocht a dhéanamh níos deacra abair leo na freagraí a scríobh amach ina gcóipleabhair nó má theastaíonn uait é a bheith réasúnta éasca abair leo nach gá dóibh faic a scríobh síos.
* Téigh siar ar na freagraí leis an rang ansin.

**Iarphlé**

* An aidhm atá leis an sleamhnán seo ná na daltaí a chur ag machnamh ar a bhféiniúlacht féin mar dhaoine dátheangacha. Bí cinnte go dtuigeann siad ar fad cad is brí le ‘teanga dhúchais / máthairtheanga’ .i. an teanga theaghlaigh atá ag duine.
* Cinntigh go dtuigeann siad a bhfuil i gceist leis an 3 rogha agus fiosraigh an bhfuil aon duine sa rang a bhfuil cúlra teanga eile ar fad aige/aici .i. duine nach bhfuil Gaeilge ná Béarla sa bhaile aige/aici.



**Scríobh**

* Mínigh do na foghlaimeoirí go mbeidh siad ag ligean orthu féin go mbeidh siad ag scríobh ríomhphoist chuig cara pinn ag déanamh cur síos ar a scoil féin.
* Abair leo tír a roghnú ina bhfuil an cara pinn ina c(h)ónaí agus an ríomhphost a scríobh ina gcóipleabhar. Abair leo go mbeidh deich nóiméad acu ar a mhéid chun an ríomhphost a scríobh.
* Abair leo abairtí gearra, simplí a scríobh agus aird faoi leith a dhíriú ar an litriú. Nuair a bheidh an t-am istigh éist le cuid den mhéid a bheidh scríofa ag daltaí éagsúla.